JÚLIUS 16.
Szent Athénogenész fölszentelt vértanúnak és tíz tanítványának emléke
hajnali szolgálaton
Tropár 4. hang
Erényekben társa, * a püspöki trónon helyettese lévén az apostoloknak, * s isteni ihletéssel munkálkodván * a szemléletig emelkedtél föl; * ennek folytán az igazság igéit hirdetvén * utolsó csepp véredig küzdöttél a hitért, * szent Athénogenész fölszentelt vértanú, * imádd Krisztus Istent, *’ hogy üdvözítse a mi lelkünket!
Dicsőség… most és… 
Az Atya Igéjének, * Krisztus Istenünknek ismertük föl * a tőled megtestesültet, Istenszülő Szűz, * egyetlen tisztaságos, * egyetlen áldott. * Azért téged énekelve * szünet nélkül magasztalunk.
Az első zsoltárcsoport után az apostolok leülői 
6. hang
Amint tanítványaid között megjelentél, Üdvözítőnk, * békességet ajándékozva nekik, * jöjj el közénk is, *’ és üdvözíts minket!
Világosságnak küldtek titeket a földre, * mindent meg is világosítottatok bölcs tanításotokkal, * isteni tanaitokkal a sokistenség hitének sötétségét eloszlattátok, * a Szentháromság tanának világosságát szétárasztottátok, * a tévelygés homályából megszabadítottatok sok népet, *’ Üdvözítőnk istenes apostolai!
Dicsőség... most és... Istenszülő-ének
Az irgalom ajtaját nyisd meg nékünk, * áldott Istenszülő Szűz, * kik benned remélünk, * el ne tévedjünk, * de szabaduljunk általad a bajoktól, *’ mert te vagy a keresztény nép üdvössége.
A második zsoltárcsoport után az apostolok leülői 
6. hang
Apostolaid emlékünnepe, Urunk, * a napkelet Paradicsomához hasonló. * Fényes ünnepet ül az egész mindenség. * Az ő közbenjárásuk által *’ adj nekünk bőséges kegyelmet és békét!
Urunk, a tizenkét apostol, * olyan, mint tizenkét fáklya, * s mint a nap, mely megvilágítja a földet. * Általuk a tévelygés kártevését megszüntetted. * Ővelük együtt megvilágosítod szolgáid lelkét. *’ Minket is üdvözíts, Kegyelmes, az ő közbenjárásukra!
Dicsőség... most és... Istenszülő-ének. Mintadallam: Világnak reménysége…
Szentséges Nagyasszony, * Istenünknek tisztaságos Anyja, * ki a mindenség alkotóját kifejezhetetlen módon szülted, * imádd az apostolokkal és főpapokkal együtt az ő kegyességét, * hogy mentsen meg minket a szenvedésektől, *’ és hogy bűnbocsánatot adjon nekünk.
Kánon
I. óda. 8. hang
Énekeljünk az Úrnak, * ki népét a Vörös-tengeren átvezette, * győzelmi éneket, * mert ő dicsőségesen megdicsőült!
Magasztalásra méltó főpap és vértanú, ki most az angyalok között jársz-kelsz, oltalmazd azokat, akik téged híven magasztalnak!
Szeplőtelen áldozatként elégtél a kínok tüzén, Istennek áldoztak a hitért, Istenben-boldog.
Krisztus bajnokainak legtiszteletreméltóbb csoportja engedelmeskedett az Uralkodó törvényeinek, és megvetette a törvényszegők akaratát.
Istenszülő-ének
A te szent véredből felfoghatatlanul és kimondhatatlanul megtestesült, örök Igét szülted, férjet nem ismerő Szűz.
III. óda. 8. hang. Erősítsd meg szívünket és lelkünket...
Megbontotta Athénogenész főpap és vértanú az Úrhoz való felbonthatatlan ragaszkodásával az ellenség cselszövéseit, s tanítványaival együtt méltóvá lett a dicsőségre.
Eltompították az ellenség nyilait és fullánkjait vértanú helytállásukkal az istenesek, s ragyogó fényességükkel mindenkinek a lelkét megvilágosítják.
Kötelekkel kifeszítette s kegyetlenül nyúzatta az erőseket az esztelen, vég nélkül kínoztatta őket, de meg nem ingathatta lelkük rettenthetetlen erősségét.
Istenszülő-ének
Az egeknél feljebb valónak, a szeráfoknál szentebbnek mutatkoztál, Szeplőtelen, mint aki méhedben természetfölötti módon, a mindenség Uralkodóját és Királyát hordoztad.
Katavászia 8. hang
Erősítsd meg szívünket és lelkünket, * ki az egeket szavaddal megerősítetted, * hogy magasztaljunk és dicsőítsünk téged, * könyörületes Megváltónk és Üdvözítőnk!
Kathizma
4. hang. Minta: Hamar előzz meg...
Előbb önmegtagadással megtisztítottad lelkedet, * majd bajvívásban tökéletesített lélekkel * Isten színe előtt jelentkeztél. * Feláldoztak s vértanúvá lettél, Istent hordozó! * Tanítványok csapatát vezetted az Uralkodóhoz, * velük együtt esedezzél *’ érettünk az Üdvözítőhöz, dicsőséges!
Dicsőség... most és... Istenszülő-ének ugyanarra
Tisztaságos, ki a mindenség Alkotóját méhedben hordoztad, * ki szülöttedet az emberi természettel felékesítetted, * szabadíts meg engem a cselszövő Beliár hálójából, * állíts reá Krisztus akaratának sziklájára! * Esedezzél szüntelenül érettem ahhoz, *’ kinek testet adtál!
IV. óda. 8. hang
Meghallám, Uram,* gondviselésed titkát, * megértem munkáidat, * és dicsőítem istenségedet.
Lelküket mindennél jobban az istenes dolgokban való előrehaladással foglalkoztatták s a kegyetlen testi kínoktól nem rettegtek az istenszeretők.
Isten választotta Krisztus-hírnök és legyőzhetetlen fölszentelt vértanú volt Athénogenész, és méltóvá lett az isteni kegyelemre.
Az Ige megtestesülését hirdettétek, vértanúk, s a kínokat és a halált magatokra vállaltátok, és halhatatlanságba költözködtetek.
Istenszülő-ének
Az Atyával egyenlő hatalmú, vele együtt uralkodó, minden lény feletti testesült meg belőled, Szeplőtelen, mikor könyörületességből az emberek közé jött.
V. óda. 8. hang
Fölvirradva így kiáltunk hozzád: * Ments meg minket, Urunk, * mert te vagy az Isten, * rajtad kívül pedig mást nem ismerünk.
Szenvedélytelenséggel megedzetted lelkületedet, és követted a szenvedést megölő szenvedését, magasztalásra méltó.
Az Istennek tetsző dolgokban való buzgólkodással vezette az Uralkodóhoz tanítványainak csapatát a dicsőséges Athénogenész.
Ragyogóvá tette a te emlékedet a világosságot adó Úr, ó vértanú, teljesítve a hozzád hittel folyamodókért mondott könyörgésedet.
Istenszülő-ének
Szűznek és anyának vallunk téged, Legszentebb, s egybehangzóan magasztalunk és buzgósággal dicsőítünk téged.
VI. óda. 8. hang. Könyörülj rajtam, Üdvözítőm...
Dicsőséges vértanú-nevet nyert Athénogenész, és koszorút kapott vele együtt a tanítványok kara, mely előbb önmegtagadásokat gyakorolt és a vakmerő démonokat megfutamította.
Ragyogóvá teszi szeplőtelen emléknapodat a te Uralkodód, teljesítve a hozzá intézett könyörgéseidet, ó boldog! Íme, hozzád vezeti a szarvas is a borját Isten intésére.
Szellemi paradicsommá lettetek, magasztalásra méltók, közöttetek volt az élet fája, és istenes virágaitok illatával mindenkinek az érzékeit gyönyörűséggel töltöttétek be.
Istenszülő-ének
A Törvényhozót hordoztad, te szellemi frigyszekrény, a világosságot szülted, te ragyogó Fáklya, az élet szőlőfürtjét sarjadztad, nedvességgel nem táplált gyökér, Istenszülő!
Katavászia
Könyörülj rajtam, Üdvözítőm, * mert nagy az én gonoszságom * és a rosszaság örvényéből * kérlek, vezess ki engem, * mert hozzád kiáltok, ó hallgass meg engem, * üdvösségem Istene!
Konták
3. hang. Minta: Ma a Szűz...
Előbb önmegtagadásban pálmaként virágoztál, * azután meg a küzdelemben cédrusként kiemelkedtél, * istenes tanításoddal tanítványok csapatát vezetted Krisztushoz, * velük együtt híven tisztelünk téged, * háromszorosan boldog fölszentelt vértanú, *’ te, bölcs Athénogenész!
VII. óda. 8. hang
A kaldeai kemence, * bár tűzben lángolt is, * az isteni lélek leszállása által harmatos lett, * az ifjak pedig ezt énekelték: * Áldott vagy te, atyáinknak Istene! 
Véred patakjával eloltottad az eltévelyedés tüzét, küzdelmeid tüzével fölperzselted a gonoszság bozótját, ó boldog, és hangoztattad: Áldott vagy te, atyáinknak Istene!
A test indulatait önmegtagadással, az eltévelyedés szentélyeit vérük áradatával rombolták a vértanúk, Krisztus katonái, akiket magasztalás illet.
A törvényszegő parancsára testeteket sokféle kínzás között megnyúzták és fejeteket vették, de ti, mint a megingathatatlan tornyok, hajthatatlanok maradtatok, fölszentelt vértanúk.
Istenszülő-ének
A te közreműködéseddel megszabadultunk az ősszülők elbukott állapotából, Szeplőtelen, azért az Üdvözlégyet hangoztatjuk neked, és híven dicsőítjük azt, aki a te segítségeddel megszabadított minket az enyészettől.
VIII. óda. 8. hang. Az Istent magasztaló ifjak...
Az isteni fényáradatra figyelt Athénogenész, és maga is világossággá lett, a bálványimádás csalásának sűrű sötétségét pedig megszüntette.
Vígad a szeplőtelen bajnokok emléknapján az angyalok és a vértanúk, a szentéletűek és a főpapok kara, és Istent dicsőíti.
Belekerültél a vértanúk seregébe, s tanítványaid tíz tagú csapatát is vértanúságra vezetted, szent főpap. Velük egyetemben híven boldognak hirdetünk téged.
Istenszülő-ének
Istenszülő Mária! Esedezzél az Igéhez, akit igékkel ki nem fejezhető módon megszültél, miérettünk, akik híven megénekelünk és boldognak hirdetünk téged.
Katavászia
Az Istent magasztaló ifjak a kemencében * a tűzzel együtt a tévelygést is letaposták * és énekelték: * Áldjátok az Urat, az Úrnak minden művei!
IX. óda. 8. hang. Ki a hegyen a törvényszerzőnek...
Íme, fölragyogott ma a vértanúknak csodákkal tündöklő napja, és szent sugaraival megvilágosítja a hívek lelkét. Jertek, töltekezzünk világossággal!
Tisztaságos áldozatként, szeplőtelen bárányokként áldoztak fel titeket, vértanúk, az értünk feláldozottnak, s tőle, a versenybírótól, győzelmi koszorút nyertetek.
A küzdelmedből édesség csepegett, ó bajnok, s az megszünteti a szenvedélyek keservét mindazoknál, akik híven látogatják szentélyedet és buzgón megünneplik emlékedet.
Napfényességgel ragyogó csillagokként tűntetek föl, vértanúk, a szeplőtelen Egyház égboltozatán, egybegyűjtöttétek az egész mindenséget, és eloszlatjátok a szenvedélyek sötétségét.
Istenszülő-ének
Karodon hordozod a mindenséget hordozót, táplálod, Tisztaságos, a hozzánk hasonlóvá lett, tápláló Istent. Esedezzél hozzá népedért, hogy szabadulást nyerjen minden kellemetlenségtől!
Katavászia
Ki a hegyen a törvényszerzőnek * tűzben és csipkebokorban előre jelezte, * hogy a mi üdvösségünkért szülni fog a Szűz, * azt mi meg nem szűnő énekekben magasztaljuk.
Fényének
Apostoloké
A nap alatt minden földre elhatoltatok, hogy Krisztusnak a Szűztől való megtestesülését hirdessétek és a pogányokat teljesen megtanítsátok és fölvilágosítsátok. És mindenkit megtanítottatok, ó Isten apostolai, hogy a Szentháromságot féljük.
[bookmark: _GoBack]Fölszentelt vértanúé Minta: Meglátogatott minket...
Teljesítetted a te fölszentelt vértanúdnak, Athénogenésznek a kérését, ragyogóvá tetted az ő emlékét a szarvas borjával. Most itt tíz tanítványával hozzád esedezik, ó Ige.
Istenszülő-ének
Szentséges, tisztaságos Nagyasszony! Esedezzél szüntelenül Istenhez, aki a te szeplőtelen, legszentebb véredből testesült meg, Szeplőtelen, hogy szánjon meg és üdvözítsen minket, a te magasztalóidat!
Előverses sztihirák
6. hang
Hajdan, Krisztus, a te tanítványaid * a viharban a hajón felkiáltottak: * Mester, szabadíts meg minket, mert elveszünk! * Most mi is ezt kiáltjuk: * Emberszerető Üdvözítőnk, kérünk téged, *’ a szorongattatástól ments meg minket!
Apostolaid, Urunk, * birtokukba vették hajdan a hálóval a tenger mélységét, * a tanítással pedig országod fenségét, * ügyességükkel kikémlelték a tenger megközelíthetetlen ölét, * hitükkel pedig eljutottak a te végtelen kebledbe, * és a világnak hirdették örök Fiadat. * Apostolaid s minden szented könyörgésére *’ könyörülj rajtunk!
Csodákkal tüntette ki az Isten * szent férfiait és asszonyait. * Örvendjetek hát és vigadjatok, * mindnyájan, ti az ő szolgái! * Nektek ugyanis már elkészítette * a győzelmi koszorút és országát. * De most arra kérünk titeket, *’ hogy minket se feledjetek el.
Dicsőség... most és... Istenszülő-ének. Mintadallam: Harmadnapon föltámadtál.
Nagy adományra lettél méltóvá, * Tisztaságos Szűz, * Szentséges Istenanya, * mert a Szentháromság egyikét szülted testileg, * az életadó Krisztust, *’ a mi üdvösségünkre.
Tropár 4. hang
Erényekben társa, * a püspöki trónon helyettese lévén az apostoloknak, * s isteni ihletéssel munkálkodván * a szemléletig emelkedtél föl; * ennek folytán az igazság igéit hirdetvén * utolsó csepp véredig küzdöttél a hitért, * szent Athénogenész fölszentelt vértanú, * imádd Krisztus Istent, *’ hogy üdvözítse a mi lelkünket!
Dicsőség… most és… 
Minthogy az összes teremtményeknél fönségesebb vagy, * nem vagyunk képesek méltóképen zengeni téged, Istenszülő; * érdemetlenül kérünk: * Irgalmazz nekünk!

